Pysgodfeydd Môr, Cymru Enwi, cychwyn a chymhwyso 1 1 Enw’r Gorchymyn hwn yw Gorchymyn Pysgodfa Wystrys y Mwmbwls 2013 a daw i rym ar 10 Medi 2013. 2 Mae’r Gorchymyn hwn yn gymwys o ran Cymru. Dehongli 2 Yn y Gorchymyn hwn— ystyr “ yr Ardal ” (“ the Area ”) yw’r ardal ym Mae Abertawe sydd yng nghyffiniau’r Mwmbwls ac a ddisgrifir yn yr Atodlen i’r Gorchymyn hwn; ystyr “y bysgodfa” (“ the fishery ”) yw’r hawl i bysgodfa unigol a grëir gan erthygl 3 o’r Gorchymyn hwn; ystyr “cyfesuryn” (“ co-ordinate ”) yw cyfesuryn lledred a hydred yn System Geodetig Fyd-eang 1984; mae i “Cymru” yr ystyr a roddir i “Wales” yn adran 158 o Ddeddf Llywodraeth Cymru 2006 ; ystyr “y Grantî” (“ the Grantee ”) yw Mumbles Oyster Company Limited (Rhif y Cwmni: 08181012) sydd â’i swyddfa gofrestredig yn 17 Trem y Mynydd, Porth Tywyn, Sir Gaerfyrddin, SA16 OFZ neu ba berson arall bynnag sydd â hawl i’r bysgodfa am y tro; ystyr “wystrysen frodorol” (“ native oyster ”) yw unrhyw bysgod cregyn o’r math Ostrea edulis; ac ystyr “ymgymerydd statudol” (“ statutory undertaker ”) yw unrhyw berson sydd, neu yr ystyrir ei fod, yn ymgymerydd statudol at ddibenion unrhyw ddarpariaeth o Ran 11 o Ddeddf Cynllunio Gwlad a Thref 1990 . Yr hawl i bysgodfa 3 Yn ddarostyngedig i ddarpariaethau’r Gorchymyn hwn, mae gan y Grantî yr hawl i bysgodfa unigol am wystrys brodorol o fewn yr Ardal am gyfnod o 15 mlynedd sy’n dechrau ar 10 Medi 2013. Marcio terfynau’r Ardal 4 Rhaid i’r Grantî farcio terfynau’r Ardal ym mha fodd bynnag a gyfarwyddir gan Weinidogion Cymru o bryd i’w gilydd, a rhaid iddo gynnal y marcwyr hynny yn eu lleoedd ac mewn cyflwr da. Manylion Daliadau 5 1 Rhaid i’r Grantî gyflwyno i Weinidogion Cymru fanylion y daliadau— a am y cyfnod o 10 Medi 2013 i 31 Mawrth 2014 ar 31 Gorffennaf 2014 neu cyn hynny; ac wedi hynny b am y cyfnod o 1 Ebrill i 31 Mawrth ar 31 Gorffennaf neu cyn hynny yn y flwyddyn y mae’r cyfnod hwnnw’n dod i ben. 2 Rhaid i fanylion daliadau at ddibenion paragraff (1) gofnodi— a cyfanswm pwysau byw blynyddol y grawn wystrys brodorol a heuwyd yn y bysgodfa; b lleoliad y ffynhonnell y daeth y grawn wystrys brodorol ohoni; c cyfanswm pwysau byw blynyddol yr holl wystrys brodorol a gymerwyd o’r bysgodfa; d lleoliad y man y cymerwyd y wystrys brodorol ohono; a e pa wybodaeth bellach bynnag a fydd yn ofynnol gan Weinidogion Cymru o bryd i’w gilydd ac yr hysbysir y Grantî ohoni. Cyfrifon o’r incwm a’r gwariant, gwybodaeth arall ac arolygu 6 1 Rhaid i’r Grantî roi i Weinidogion Cymru gyfrifon blynyddol o incwm a gwariant y Grantî o dan y Gorchymyn hwn. 2 Heb leihau dim ar effaith paragraff (1), rhaid i’r Grantî gydymffurfio ag unrhyw gais a wneir gan Weinidogion Cymru am wybodaeth mewn perthynas â’r Gorchymyn hwn. 3 Rhaid i’r Grantî ganiatáu i unrhyw berson a awdurdodir gan Weinidogion Cymru arolygu’r Ardal a’r holl gyfrifon a dogfennau eraill sydd ym meddiant y Grantî ac sy’n ymwneud â’r Gorchymyn hwn, a rhaid iddo roi i’r person hwnnw unrhyw wybodaeth ynglŷn â’r materion hyn, y gofynnir amdani gan y person hwnnw. Hawliau’r Goron 7 Nid oes dim yn y Gorchymyn hwn sy’n lleihau effaith unrhyw ystâd, hawl, pŵer, braint neu esemptiad y Goron, ac yn benodol, nid oes dim yn y Gorchymyn hwn sy’n awdurdodi’r Grantî i gymryd, i ddefnyddio neu i ymyrryd mewn unrhyw fodd ag unrhyw ran o lan neu wely’r môr neu lan neu wely unrhyw afon, sianel, cilfach, bae neu foryd neu unrhyw dir, hereditamentau, gwrthrychau neu hawliau o unrhyw ddisgrifiad sy’n eiddo i’w Mawrhydi drwy hawl ei Choron ac o dan reolaeth Comisiynwyr Ystad y Goron. Hawliau ymgymerwyr statudol 8 Nid oes dim yn y Gorchymyn hwn sy’n lleihau effaith unrhyw swyddogaethau statudol a arferir gan ymgymerydd statudol. Aseinio 9 Ni chaiff y Grantî, heb ganiatâd ysgrifenedig Gweinidogion Cymru ymlaen llaw, aseinio’r hawl hon i bysgodfa, na’i drosglwyddo mewn unrhyw ffordd arall, i unrhyw berson arall. Alun Davies Y Gweinidog Cyfoeth Naturiol a Bwyd, un o Weinidogion Cymru 11 Awst 2013